Ышан син якташларга! Кукмара кызы Казанда якташын очратып, чак кына үлемнән кала

	23 июль көнне иртән «Бөреле» ҖЧҖ агрономы Казан – Биектау трассасы янындагы кыр буйлап барганда, үләндә аңсыз ятучы бер кызны күреп ала. Бичараның киеме канга буялып беткән була. Ир-ат аны тиз арада Биектау Үзәк район хастаханәсенә илтә. Авыруны караганнан соң табиблар үз күзләренә үзләре ышанмый – йөрәк тирәсендә дүрт яра эзе була торып та, кыз исән калган! Аңа шунда ук операция ясыйлар, реанимациядә аңына килгәч, кыз түбәндәгеләрне җиткерә. Ул һөҗүм итүчеләрнең өчәү булуын, аны Казаннан Биектауга китереп ташлауларын әйтә. Табиблар полицейскийларга хәлсез кызны борчымый торырга куша.	 Кыз белән тәфсилле сөйләшү берничә көннән соң оештырыла. Кырда табылган кызның Кукмара районы Олы Сәрдек авылында яшәве ачыклана. 22 июльдә ул Казанның Даурия урамында күрше авыл егете Фәнис Г. ны очраткан. Фәнис якташ кызга кичне бергә уздырырга тәкъдим итеп, Гвардия урамында яшәүче дустына чакыра. Кызның сүзләренчә, анда килгәч, фатирда хуҗадан тыш, тагын бер егет тә була.

Тикшерүчеләр ачыклаганча, бу кичтә егетләр сыра эчә, ә аннары Фәнис якташ кызны көчләргә тели. Кыз бик нык каршылык күрсәткәч, аны кыйнап ташлый. Ләкин эш моның белән генә тәмамланмый, полициягә хәбәр итәр дип куркып, егетләр кызны үтерергә карар кыла. Алар кызны Биектау районындагы агачлыкка алып килеп, шунда берничә тапкыр пычак белән кадый. Аңын югалтып барган мәлдә кыз, үтерүчеләр аның гәүдәсен яндырырга теләп, чыбык-чабык җыя башлавын ишетеп ала...

Ләкин җинаятьчеләр кире уйлый – ут кешеләрнең игътибарын җәлеп итәр дип куркалар. Корбанны чыбык-чабык, үләннәр белән каплап, егетләр кире Казанга юл тота, пычакны юлда ташлап калдыралар. Ә кыз иртән аңына килеп, көч хәл белән автотрассага юнәлә. Тик күп кан югалтудан аңын югалта, каяндыр агроном килеп чыкмаган булса, кыз шунда үлгән дә булыр иде.

«Биектау» полиция бүлеге оперуполномоченные Рөстәм Латыйпов сүзләренчә, җинаятьчеләрнең эзенә бик тиз төшәләр. Казанда Фәниснең Карбышев урамында фатиры булуы ачыклана. Әмма аны анда да, авылында да таба алмыйлар. Кызның сүзләре буенча, полицейскийлар Гвардия урамындагы фатирга юл тота, шунда Фәнисне дә, аның «дусларын» да тоткарлыйлар. Россия Тикшерү комитетының Татарстан буенча Тикшерү идарәсенең Арча районара тикшерү бүлеге тикшерүчесе Александр Глебов хәбәр иткәнчә, егетләр кеше үтерергә омтылыш ясауда гаепләнә, аларга карата җинаять эше ачылган инде. Суд карары нигезендә бөтенесе дә сак астына алынган. 
	Алексей УГАРОВ	
Интертат.ру

	№ --- | 20.08.2012	


